Φέρνει ρύθμιση ο Κικίλιας

Τέρμα το κάπνισμα των θεριακλήδων γονέων στις παιδικές χαρές και σε άλλους ανοιχτούς χώρους όπου κινούνται παιδιά, με ρύθμιση που θα φέρει σύντομα στη Βουλή ο Βασίλης Κικίλιας.

Οι νέες ρυθμίσεις θα περιλαμβάνονται σε νέο νομοσχέδιο επικαιροποίησης της αντικαπνιστικής νομοθεσίας που θα φέρει η κυβέρνηση στην Βουλή τις επόμενες εβδομάδες.

Οπως δήλωσε στον ΣΚΑΪ ο υπουργός Υγείας Βασίλης Κικίλιας, τα μέτρα θα καλύπτουν επίσης τα καταστήματα υγειονομικού ενδιαφέροντος και τους κλειστούς αθλητικούς χώρους.

Για τους παραβάτες θα προβλέπονται πρόστιμα ανάλογα με το παράπτωμα, είπε ο κ. Κικίλιας, ενώ παράλληλα το νομοσχέδιο θα περιέχει και ειδικές ρυθμίσεις για ελέγχους κι επιθεωρήσεις.

Ο υπουργός διευκρίνισε ωστόσο ότι δεν δίνει προτεραιότητα στο τιμωρητικό κομμάτι. «Ο Έλληνας έχει συλλογική συνείδηση και ατομική ευθύνη και φιλότιμο» σημείωσε.

Επισήμανε πως τον Οκτώβριο η κυβέρνηση θα αρχίσει μεγάλη ενημερωτική εκστρατεία ώστε οι πολίτες να μάθουν τα δικαιώματα και τις υποχρεώσεις τους. Θα ακολουθήσουν περαιτέρω καμπάνιες σε βάθος τετραετίας.

Προσλήψεις στα δημόσια νοσοκομεία

Ο κ. Κικίλιας επανέλαβε ακόμα τα σχέδια για προσλήψεις στα δημόσια νοσοκομεία, διευκρινίζοντας ότι πρώτη προτεραιότητα είναι η ενίσχυση των Τμημάτων Επειγόντων Περιστατικών και των Μονάδων Εντατικής Θεραπείας. Σε αυτά τα μέτωπα «δεν μου αρέσει καθόλου η εικόνα», ανέφερε χαρακτηριστικά

Ο υπουργός δήλωσε ότι χρειάζονται τουλάχιστον τρεις νοσηλευτές ανά γιατρό και για κάθε κλίνη στις ΜΕΘ. Δεσμεύτηκε πως οι προσλήψεις που θα βελτιώσουν την κατάσταση θα γίνουν άμεσα, εντός πέντε μηνών

iefimerida.gr